als_Latn dik_Latn sna_Latn
Meta uron Krasniqin: Mendja dhe arma e mundësuan Pavarësinë
Kryetari i Kuvendit të Shqipërisë, Ilir META, i ka dërguar letër urimi Kryetarit të Kuvendit të Kosovës, Jakup Krasniqi, me rastin e gjashtë vjetorit të shpalljes së Pavarësisë.
Në urim, Meta ka thënë se në këtë Ditë të shënuar, “Ju dhe të gjithë ne shqiptarët, kujtojmë me respekt dhe mirënjohje të thellë Martirët e Lirisë dhe gjithë ata punëtorë të mendjes dhe të armës që mundësuan Shpalljen e Pavarësisë”.
“Kujtojmë Presidentin Ibrahim Rugova, luftëtarin Adem Jashari, epopenë e heronjve të UÇK-së dhe gjithë ato vuajtje dhe sakrifica sublime të të gjithë qytetarëve të Kosovës në rrugëtimin e mundimshëm drejt Lirisë dhe Pavarësisë. Një mirënjohje e veçantë për aktorët e mëdhenj të skenës politike botërore, për Shtetet e Bashkuara të Amerikës e Britaninë e Madhe, Bashkimin Evropian dhe NATO-n, pa të cilët, projekti evropian i Kosovës të lirë dhe evropiane nuk do të ishte i mundur”, thuhet mes tjerash në urim.
Meta vazhdon më tej duke theksuar se Kosova ishte djepi i dhembjes së madhe, ishte vendi që u përball me krimet më të egra të pas Luftës së Dytë Botërore, por kjo është një arsye më shumë, që ajo sot dhe nesër të jetë një shtet evropian, ku shenjtërimi i të drejtave njerëzore, demokracia, sundimi i ligjit dhe bashkëjetesa mes etnive të ndryshme, të jenë në shkallën më të lartë.
“Shpreh bindjen se marrëdhëniet mes dy vendeve tona do të vazhdojnë të jenë intesive, në interes reciprok dhe të paqes dhe sigurisë së të gjithë rajonit. Tirana dhe Prishtina, por dhe gjithë rajoni ynë, janë përcaktuar qartë dhe me vendosmëri për rrugën evropiane, të bindura se ajo është e nesërmja e tyre”, përfundon urimi i Metës drejtuar Krasniqit.
als_Latn als_Latn als_Latn als_Latn als_Latn als_Latn